**Szöveges indokolás Szabadszállás Város Önkormányzatának 2021. évi költségvetéséhez**

A helyi önkormányzat gazdálkodásának alapja az éves költségvetés, melyben a Képviselő-testület az adott költségvetési évre vonatkozóan meghatározza a gazdálkodással kapcsolatos teendőket, a szükséges előirányzat kereteket.

A helyi önkormányzat a költségvetését költségvetési rendeletben állapítja meg. A költségvetési rendelet megalkotására vonatkozó legfontosabb előírásokat a következő jogszabályok tartalmazzák:

* Magyarország 2021. évi központi költségvetéséről szóló 2020. évi XC. törvény
* Magyarország önkormányzatairól szóló 2011. évi CLXXXIX. törvény
* A nemzeti vagyonról szóló 2011. évi CXCVI. törvény
* Magyarország gazdasági stabilitásáról szóló 2011. évi CXCIV törvény
* Az államháztartásról szóló 2011. évi CXCV. törvény
* Az államháztartásról szóló törvény végrehajtásáról szóló 368/2011 (XII.31.) Korm. rendelet

Az Ávr. 27. §. (2) bekezdése szerint a polgármester a Képviselő-testület elé terjeszti a bizottság(ok) által megtárgyalt rendelet-tervezetet, melyhez csatolja a pénzügyi bizottság írásos véleményét.

Az Áht. 24. §. (3) bekezdés értelmében a jegyző által elkészített költségvetési rendelet-tervezetet a polgármester február 15-ig nyújtja be a képviselő-testületnek.

Fenti jogszabálynak megfelelően készítettük el az Önkormányzat 2021. évi költségvetési rendelet-tervezetét.

A tervezési szakaszban számba vettük az önkormányzati törvényben meghatározott kötelező feladatok, valamint a képviselő-testület által önként vállalt feladatok teljesítéséhez szükséges kiadások és az azokat biztosító bevételek előirányzatait azzal, hogy az Önkormányzat kötelező feladatainak ellátása nem veszélyeztetheti az önként vállalt feladatokat. A költségvetési rendeletben működési hiány nem tervezhető.

Magyarország helyi önkormányzatairól szóló 2011. évi CLXXXIX. törvény 117-118.§-ai rendelkeznek a helyi önkormányzatok feladatfinanszírozási rendszeréről. A hatályba lépés dátuma 2013. január 1. 2013. évtől az Országgyűlés a feladatfinanszírozás rendszerén keresztül, feladatalapú támogatással a helyi önkormányzatok által csak a kötelezően ellátandó, törvényben meghatározott feladatok ellátásának működési kiadási fedezetét biztosítja. A feladatalapú támogatás következő költségvetési évre történő meghatározásához a helyi önkormányzatnak meghatározott módon és határidőben adatot kellett szolgáltatni.

**A 2021. évi költségvetés összeállításánál figyelembe vettük**:

* Magyarország 2020. évi költségvetési törvényének az önkormányzatokra vonatkozó szakaszait,
* A képviselő-testület költségvetést érintő rendeleteit, határozatait,
* Az önkormányzat gazdálkodására ható gazdasági folyamatokat.

Lényegi változás az Áht. 23.§. (2) és (3) bekezdései, az Ávr. 24. §. (1)-(2) bekezdése, mely rögzíti a helyi önkormányzat költségvetési rendeletének tartalmára vonatkozó előírásokat, mely szerint elkülönítetten kell kezelni a helyi önkormányzat, valamint a helyi önkormányzat által irányított költségvetési szervek - ideértve az önkormányzati hivatalt is -, bevételeit és kiadásait is.

A rendelkezések szerint kiemelt előirányzatonként kell bemutatni a bevételi előirányzatokat és kiadási előirányzatokat kötelező és önként vállalt feladatok, állami feladatok szerinti bontásban.

A költségvetési törvény előírásai alapján került megalkotásra az önkormányzat költségvetési rendelet-tervezete.

A tervezési munkákban tevékenyen részt vett a Polgármester, a Jegyző, az intézményvezetők. Ők valamennyien rendelkeznek mélyebb, átfogóbb ismeretekkel is a költségvetési számok tartalmát illetően, nemcsak a rendelet-tervezetből kapnak információkat.

A tervezés során a bázis adatok szolgálták az idei előirányzatok alapját. Néhány intézkedés negatívan befolyásolta a tervezési munkálatokat. 2020. évhez hasonlóan nem tervezhető gépjárműadó bevétel, sőt az adóhatósági feladatok is átkerületek a Nemzeti Adó- és Vámhivatal hatáskörébe. A veszélyhelyzetre való tekintettel kiadott intézkedések között szerepelnek a helyi iparűzési adó bevételekre kiható döntések. Ezeket nagyon nehéz számszerűsíteni, ezért becsléssel próbáltuk megállapítani a várható bevételt, amelyet 90 millió forintban határoztunk meg. Összehasonlításképpen az előző adóévben, azaz 2020-ban 145 millió forint folyt be az önkormányzat kasszájába ebből az adónemből.

Elhúzódott a minimálbér és a garantált bérminimum megállapítása, amely szintén hátráltatta a tervezési munkákat.

Az előzetes megbeszélések alapján egységesítésre kerülnek a közalkalmazottak részére adható juttatások köre, mert az eddigi gyakorlat feszültséget teremtett az egyes intézmények dolgozói között.

Az előzőekben beidézésre kerültek az Ávr. vonatkozó rendelkezései a tervezés megkezdésétől a rendelet elfogadásáig. A veszélyhelyzetre vonatkozó rendelkezések azonban nem teszik lehetővé ezek maradéktalan betartását, sem bizottsági ülésre, sem képviselő-testületi ülésre nem kerülhet sor. A pillanatnyi ismeretek alapján viszont nem tiltja semmi, hogy a polgármester saját hatáskörben elfogadja a rendeletet, ezért vélhetően ez a formula fog bekövetkezni.

Az alábbiakban részletesen ismertetésre kerülnek az egyes intézményekre vonatkozóan a tervezés során ismert és alkalmazott információk.

**Önkormányzat:**

Az önkormányzati bevételek első sorban az állami hozzájárulások igényléséből és a pályázati támogatásokból tevődnek össze. A 2020. novemberi felmérés során az önkormányzati kötelező feladatok ellátásra 483. 088. 215 Ft-ot igényelhettünk. A folyamatban lévő pályázatok esetében egy kivételével a támogatások már tavaly, vagy az azt megelőző években megérkeztek. A jelenleg folyamatban lévő közfoglalkoztatási program 2021. február 28-ig tartó részére számíthatunk még bevételre, de nem csak bevétel, hanem elvonás is társul ehhez a feladathoz, mivel nem sikerült az egy éves projektben teljesen feltölteni a létszámokat. Az állami költségvetésből még az önkormányzati földek után járó támogatások szerepelnek még a tervezetben.

A közhatalmi bevételek az adókból és bírságokból befolyós összegeket jelentik. Mint ismeretes ebben az évben már egyáltalán nem lehet gépjárműadó bevétellel számolni és a helyi iparűzési adóbevételt is megnyirbálták a jogszabály módosítások. Az elmúlt évben 145 millió forint bevételünk volt ezen a jogcímen, tárgy évben csak 90 millió forinttal kalkuláltunk.

A tervezett működési bevétek minimálisan, de meghaladják az 50 millió forintot.

Az önkormányzatnál a bérek és járulékok a választott tisztségviselők díjazásából, eseti megbízási díjakból és a pályázatokhoz kapcsolódó projekt menedzseri díjakból állnak.

A dologi kiadások az adott feladatokhoz kapcsolódóan kerültek meghatározásra, figyelemmel az előző évi teljesítési adatokra.

Segélyezésre 7,5 millió forint a tervezett kiadás.

7.700.000 Ft támogatási összeg került meghatározása a Szabadszállási Önkormányzati Tűzoltó Parancsnokság részére. A civil szervezetek részére szétosztható keret 2,5 millió forint.

A beruházások és felújítások teljes részletezettséggel szerepelnek az 5. és 6. számú mellékletekben.

Az intézmények működtetése érdekében 523.516.000 Ft finanszírozásra van szükség.

**Polgármesteri Hivatal:**

A bázis alapú tervezés adatai alapján az intézmény saját bevétele 2.750.000 Ft, amelyből 2.400.000 Ft közvetített szolgáltatásból, 350.000 Ft a városi napok helyfoglalásából származik. A közvetített bevétel a Kormányhivatal részére kerül kiszámlázásra az okmányiroda és a járási hivatal által használt helyiségek rezsi költségének megtérítése címén. Az előző évről áthozott maradvány összege 2.091.529 Ft.

A kiadások tervezése során a személyi juttatások és az azokat terhelő munkáltatói terhek kerültek megtervezésre. A hivatalnak 21 fő az engedélyezett létszáma. A február 1-től hatályos minimálbér és garantált bérminimum figyelembevételével történt a tervezés. A hivatal állományában 9 fő garantált bérminimumért ( 219.000 Ft ) dolgozik és 2 főnek eltérítéssel ( 2.000 – 5.000 Ft-tal ) haladja meg a bére a garantált bérminimumot.

A dologi kiadásoknál az előző évi teljesítés került figyelembe vételre azzal az eltéréssel, hogy talán ebben az évben nem maradnak el a városi rendezvények és azok költségei szerepelnek a tervezetben.

A beruházásoknál folyamatos kiadást jelent az eszközpart karbantartása és cseréje, erre várhatóan 1.200.000 Ft-ra lesz szükség. 500.000 Ft kisértékű tárgyi eszközre van tervezve, elsősorban bútorok és székeke cseréjére.

**Gazdasági-Műszaki Ellátó és Szolgáltató Szervezet:**

Az intézmény esetében is a kiinduló pont a bázis teljesítési adatok voltak. A költségvetési egyeztető tárgyaláson az alábbi igényeket nyújtotta be a megbízott intézményvezető, amelyekből aláhúzással lettek jelölve a betervezett tételek.

**Dologi jellegű kiadások**

**Központi iroda 315 000 Ft**

* 6 db irodai szék 240 000 Ft
* 1 db nyomtató 75 000 Ft

**• Gépjármű 310 000 Ft**

* REG110 műszaki + javítás 100 000 Ft
* NFB135 műszaki + javítás 130 000 Ft
* XBS551 műszaki + javítás / utánfutó/ 80 000 Ft

**• Tanyagondnoki szolgálat 190 000 Ft**

* NHT412 műszaki + felkészítés 190 000 Ft

**• Élelmezés Önköltségszámítási táblázatban külön szerepel**

* *2021.évi nyersanyag árak (a 2020 teljesítéshez képest) + 8 500 000 Ft*
* *1 db PC munkaállomás + szoftver 338 000 Ft*
* *Pályázati eszközök pótlása 150 000 Ft*
* *Rendezvény felszerelés tároló kialakítása 350 000 Ft*
* *Függöny + karnis 800 000 Ft*

**• Karbantartók 179 000 Ft**

* *Kézi szerszám: száraz – nedves ipari porszívó 179 000 Ft*

**• Város és Község gazdálkodás 1 210 000 Ft**

* Szárzúzó kalapácsok, csapágyak cseréje 160 000 Ft
* YCK153 3,5 t pótkocsi javítása 750 000 Ft
* YEM944 hátsó gumi 300 000 Ft
* **Növénytermesztés 1 075 000 Ft**
* 4+2 hektár kukorica 1 075 000 Ft

**• Járóbeteg gyógyító szakellátás 2 959 000 Ft**

* Minimum feltételi eszközök pótlása 50 000 Ft
* Labor szék, ventilátor, hősugárzó 80 000 Ft
* Informatikai munkaállomások cseréje 1 740 000 Ft
* Fül orr-gége
* Fejlámpa 140 000Ft
* Fogók, gége tük. Fültölcsér 60 000Ft
* Nőgyógyászat (jelenleg működnek, de nem javíthatók)
* Kolposcóp (kenet minta vétel) 889 000 Ft
* Röntgen
* Fél digitális (használt) 9 906 000 Ft

informatikai rész (1munkaállomás, internet növelés) 750 000 Ft

* Digitális röntgen (új) 38 100 000 Ft

informatikai rész 750 000 Ft

* Fogászati röntgen (panoráma, használt) 3 810 000 Ft
* Villamos hálózat kiépítése 950 000 Ft
* Ultrahang **(**működik, de elavult)
* Alapkészélok + vizsgálófejek 11 252 200 Ft

**• Fogászat 7 115 000 Ft**

* Fogsordoktor Bt (478 500\*12) + biztosítás 5 818 000 Ft
* Egyéb dologi kiadás (Felhasználás: Fenntartói döntés alapján) 1 297 000 Ft

**• Védőnők 30 000 Ft**

* Személy mérleg 15 000 Ft
* Vérnyomásmérő mandzsetta gyermek 15 000 Ft

**• Háziorvos körzetek: 33 955 000 Ft**

**I.sz. háziorvosi körzet (Dr. Csányi) 79 000 Ft**

* Szoftver licenc 79 000 Ft
* rezsi költségek, internet, telefon, kommunális hulladék, takarítás, karbantartás, javítás II. körzetbe

**II.sz. háziorvosi körzet (Dr. Laza) 16 638 000 Ft**

* szoftver licenc
* internet, telefon(nincs számlázva)
* rezsi költségek
* veszélyes hulladék 2 530 000 Ft
* kommunális hulladék
* takarítás
* biztosítás
* karbantartás, javítás
* RüVör-Med Kft 14 108 000 Ft

**III.sz. háziorvosi körzet (Dr. Ódor) 17 238 000 Ft**

* Szoftver licenc
* rezsi költségek
* veszélyes hulladék 1 560 000 Ft
* takarítás
* karbantartás, javítás
* biztosítás
* rendelő bérlés
* RüVör-Med Assistance Kft 16 398 000 Ft

**EGYÉB, más intézmények dologi kiadásait terhelő tételek**

**Önkormányzat / Hivatal**

* Vásártér: Karantén épülete, fő épület, pavilonok festése 900 000 Ft
* Piac: Csarnok és palatető közti rész javítása / cseréje (az ár a megrendeléstől függ)

 Ajtózsanérok cseréje 96 000 Ft

**ÁMK**

* Tökház ovi: gipszkarton állmennyezet készíttetése 920 000 Ft
* Közösségi ház: 4 db új dupla bejárati ajtó

**Alapszolgáltatási központ**

* Családsegítő bádogozási munkák 150 000 Ft

Az egyéb juttatások egységesítése miatt az intézménynél nem került betervezésre 1.110.000 Ft összegű személyi juttatás, annak 400.000 Ft összegű járuléka.

**Általános Művelődési Központ:**

Az intézmény bevételeinek számbavétele során az előző évi maradvány összege 149.765 Ft, a könyvtár várható éves működési bevétele 820.000 Ft, amely a beiratkozási díjakból, szolgáltatási díjakból és selejtezett kiadványok értékesítéséből származhat. A közösségi ház szolgáltatási díjai várhatóan 590.000 Ft körül alakulnak, a hírmondóban megjelenő hirdetési díjak kalkulált összege 100.000 Ft.

Az ÁMK-ban foglalkoztatottak száma a következő: óvoda, bölcsőde 32 fő, közösségi ház 7 fő, könyvtár 2 fő. A bértervezés alapját ezek a létszámok adják. Ismeretes, hogy 2021. szeptember 1-től megnyit az új bölcsőde, ahol az eddigi 1 csoport helyett 3 lesz. Ez a tény az alkalmazottak számára is hatással lesz, de a jelenlegi költségvetési tervezet ennek hatásait még nem tartalmazza sem a kiadási oldalon, sem a bevételi oldalon, azaz még nem vagyunk jogosultak a többlet állami támogatás igénylésére. Ennek a lehetősége az októberi felméréskor nyílik meg.

A bértervezés során más-más bértáblákkal és pótlék előírásokkal kellett dolgozni az óvodai ( oktatás ), bölcsődei ( szociális ) és közösségi ház – könyvtár ( közművelődési ) esetében. A hatályos jogszabályi előírások betartásra kerültek.

A dologi kiadások tervezése során ennél az intézménynél is a bázis alapú tervezés volt az elsődleges szempont. Ezt követte az intézményvezető által előterjesztett igények vizsgálata és a lehetőségek szerinti beépítése.

Az állami hozzájárulások felosztása során kulturális feladatokra 13.697.040 Ft-ot kapott az önkormányzat. Jogszabályi előírás alapján ennek az összegnek a 10 %-át könyvtári állománygyarapításra, 10 %-át közművelődési feladatra kell fordítani. Ez mindkét intézményegységnél min. 1.370.000 Ft-ot jelent. Ha a könyvtári állománygyarapítás kötelező összegét saját erővel is kiegészíti az önkormányzat, akkor további állami támogatásra lesz jogosult.

A közössági ház által benyújtott igények között szerepel karbantartás, de erre összeget nem neveztek meg, ez így nem tervezhető.

1.380.000 Ft értékben a következő eszközök beszerzését tartanák indokoltnak: operációs rendszer, vírusírtó szoftver, kamera fejlámpa és kamera akkumulátorok, 1 db számítógép operációs rendszerrel, 2 db microport.

A könyvtár 2 db asztalt, 8 db széket vásárolna, rendezvényekre kérne keretet, ózon generátort is vásárolna összesen 550.000 Ft értékben. Kéri az internet előfizetésének rendezését, ez megoldható a költségvetéséből. Javasolja felújítani a mosdókat (festés), biztonsági főkapcsolót létesíteni, nyílászáró csere is esedékes lenne, de legalább ezek mázolása, bejáratnál lévő korlát festése és lehetőség szerint az épület külső részeinek teljes felújítása.

Az óvoda az alábbi igénylistát nyújtotta be:

* Süni csoport: 106.000 Ft,
* Mókus csoport: 235.000 Ft,
* Napocska csoport: 108.000 Ft,
* Pillangó csoport: 149.000 Ft,
* Csiga csoport: 368.000 Ft,
* Nyuszi csoport: 346.000 Ft,
* Katica csoport: 105.000 Ft,
* Maci csoport: 298.000 Ft,
* közös használatú eszközök: 500.000 Ft és vannak tételek, amelyekhez nincs összeg rendelve,
* mozgásfejlesztő szobára: 20.000 Ft,
* konyhai eszközökre: 122.000 Ft,
* belső felújítások: az összeg nincs nevesítve.

Az új bölcsődéhez 55.000 Ft értékben kérnek eszközöket, melyeket a pályázat nem tartalmaz, ez szerepel a költségvetési tervezetben.

A 8 óvodai csoport által kért eszközök együttes értéke 1.715.000 Ft. A bázis alapú tervezés miatt ebből az összegből kb. 1.000.000 Ft biztosítva van a költségvetési tervezetben, tehát a nagyértékű igények kivételével szinte teljes egészében biztosított az előirányzat. A konyhai eszközök fedezete is rendelkezésre áll a költségvetésben. Az un. közös használatú eszközök és a belső felújítási igények nem szerepelnek a tervezetben.

Az önkormányzati intézmények dolgozóinak adható juttatások tervezett egységesítése miatt az intézmény költségvetése nem tartalmazza a bankszámla költségtérítés és a munkaruha keretet, ennek összege 1.056.000 Ft és az utána fizetendő adókat 380.000 Ft összegben.

***2021. február 4-én az alábbi kérést nyújtotta be pótlólag a megbízott intézményvezető:***

*„Kiegészítést szeretnék fűzni az óvoda karbantartási költségeihez, sajnos ezekről a dolgokról megfeledkeztem, bár egész nyáron és ősszel erről beszéltünk.*

1. *A „tökház” Honvéd utcai főbejárata fölötti előtető meg van repedezve, újabb repedések is vannak rajta. Az ajtót a nyáron már javítani kellett, mert nem lehetett kinyitni. A vele szemben lévő ajtót a nyáron kinyitottuk, és azután nem tudtuk becsukni. Most le van rögzítve csavarokkal. A lépcsőről lepotyogtak a lapok. Arról nem is beszélve, hogy - mint a csatorna kamerázásakor kiderült - a lépcsőt és a folyosót ráépítették egy-egy tisztítóaknára, így onnan nem lehet kitisztítani.*
2. *Azért kellett „kamerázni a csatornát”, mert az első főfolyosón működő egyetlen WC eldugult, a másik kb. 15 éve nem működik. A hátsó főfolyósón lévő mozgáskorlátozott WC is használhatatlan mára. (Eldugul, a víz a kazánház felé folyik.) Jelenleg 2 WC működik az óvodában.*
3. *A lapostető a régi épület és az új épület között beázik. (A tornateremben is és a csoportszobákban is előfordult már, hogy nagy esőzéskor beázott.)*
4. *A tornaterem felőli részen a tökház teteje nincs leszegve, ezt onnan vettük észre, hogy Nyest féle kötözött a padlásra. Csapda nem fogta meg, népi módszerrel – nyugalmát megzavarva az állandó járkálással és emberi haj kihelyezésével - űztük el.*
5. *A teraszon a játszóudvar felé elnyílt a beton, az ajtók megereszkedtek, nehezen nyitható-zárható. (Megsüllyedt az épület?)*
6. *A mozgásérzékelő lámpák a folyosón régóta nem működnek, jeleztem már, de nem lettek kicserélve. Esetleg át lehetne – e alakítani, hogy hagyományos módon kapcsolható legyen a villany a tökház mindkét folyosóján?*
7. *Az udvari játékokat folyamatosan lazúrozással kellene az időjárás ellen védeni. Gyakoriságát nem tudom. Évente? Két évente?”*

**Alapszolgáltatási Központ:**

Az intézménynél a 2020. évben teljesített bevételek alapul vételével történt a saját bevételek tervezése. A maradvány összege 5.608.504 Ft, amelyből a konzorciumos pályázat maradványa 4.007.162 Ft.

A kiadások tervezése a személyi juttatások és az azt terhelő járulékok számításával kezdődik. Az intézmény engedélyezett létszáma 10,5 fő. Január 15-től 1 fő családgondozói állás jelenleg betöltetlen, a pályáztatás folyamatban van, az álláshely bére betervezésre került. A 0,5 fős adminisztrátori álláshely január hónapban betöltetlen volt, február 1-jével kezdett az új dolgozó. A házigondozást ellátó dolgozók közül 1 fő tartósan távol van betegség miatt, az álláshely helyettessel van betöltve, ami bérhalmozódást okoz. A bértervezésnél a szociális ágazatra vonatkozó előírások betartásra kerültek, az ágazati jogszabályok által előírt pótlékok is beépítésre kerültek.

A dologi kiadások tervezésének alapja a 2020. évi teljesítési adat. Az intézményvezetőkkel történt előzetes egyeztetés során az intézményvezető a következő igényeket nyújtotta be:

* foglalkozás egészségügyi vizsgálatra: 44.000 Ft – *belefér a betervezett keretbe*,
* továbbképzésre: 300.000 Ft – *a bázis alapú tervezés okán az előirányzat tartalmazza 248.000 Ft összegben a tavalyi és során Czné nevű dolgozó képzésére kifizetett összeget, ezért 248.000 Ft erejéig történhet beiskolázás*,
* rendezvényekre: 1.000.000 Ft – *200.000 Ft-ot tartalmaz a tervezet*,
* informatikai kiadásokra: 1.500.000 Ft – *800.000 Ft-ot tartalmaz a tervezet*,
* légkondicionáló berendezésekre 500.000 Ft – *nem tartalmazza a költségvetés*,
* lépcső javításra 150.000 Ft – *idősek nappali ellátás feladatra betervezve*.

Az önkormányzati intézmények dolgozóinak adható juttatások tervezett egységesítése miatt az intézmény költségvetése nem tartalmazza a bankszámla költségtérítés és a munkaruha keretet, ennek összege 297.000 Ft és az utána fizetendő adókat 107.000 Ft összegben.

**Szabadszállás, 2021. február 6.**

 **Faragó Mária**

 pü. irodavez.